Hier is Ramaphosa se adviespaneel oor grondhervormingFoto: Pexels/Pixabay.com Die presidensie het laat hoor dat pres. Cyril Ramaphosa ŉ adviserende paneel oor grondhervorming aangestel het om die interministeriële komitee (IMC) oor grondhervorming te ondersteun. Die IMC word deur adjunkpres. David Mabuza gelei. Dié paneel van tien sal die IMC adviseer oor ŉ groot reeks beleidsake wat verband hou met grondhervorming – insluitend restitusie, herverdeling, verblyfreg en landbou-ondersteuning. “Die paneel bestaan uit tien lede wat by uitstek kwalifiseer uit hoofde van hul akademiese agtergrond, professionele ondervinding, sosiale entrepreneurskap of aktivisme wat verband hou met die landbou, ekonomie en grondbeleid,” lui die presidensie se verklaring. Ramaphosa meen die paneel sal die IMC se beraadslaging oor grondhervorming kan verryk. Die paneel het die opdrag om navorsing te doen en voorstelle te maak oor modelle wat ŉ regverdige en billike grondhervormingsproses sal bewerkstellig en sodoende die ongeregtighede van die verlede herstel, landbouproduksie verhoog, ekonomiese groei bevorder en voedselveiligheid beskerm. Die paneel het Dinsdag vlugtig in Pretoria met Ramaphosa en Mabuza vergader. Die paneel sal gelei word deur dr. Vuyokazi Mahlati, sosiale entrepreneur en openbarebeleid- en ontwikkelingsbeplanningspesialis. Hy is ook die president van die African Farmers Association van Suid-Afrika. Die ander nege lede is: Prof. Ruth Hall, navorser en professor by die Universiteit van die Wes-Kaap se instituut vir armoede, grond en landboustudies. Prof. Mohammed Karaan, professor in landbou-ekonomie by die Universiteit Stellenbosch. Adv. Tembeka Ngcukaitobi, prokureur, openbare spreker en outeur. Bulelwa Mabasa, prokureur met meer as 16 jaar ervaring waarvan 12 oor grondhervorming, verkryging, tenders, erfenisregte en dies meer gehandel het. Dr. Thandi Ngcobo, uitvoerende hoof en stigter van die Dr. J L Dube-instituut van die Universiteit van KwaZulu-Natal. Wandile Sihlobo, hoof van navorsing by die landbou-sakekamer van Suid-Afrika. Hy is ook ŉ onafhanklike landbou- ekonomiese adviseur vir die Afrgrain Food Group. Daniel Kriek, Vrystaatse boer en president van AgriSA. “Hy glo in progressiewe strategieë en opvattings om eenheid in die landbou te bereik.” Thato Moagi, jong opkomende boer en entrepreneur. Nick Serfontein, voorsitter van die Sernick-groep. Hy was in 2016 die Vrystaat-boer en -mentor van die jaar en vestig sy aandag op programme vir ontwikkelende boere.